Okresná prokuratúra Nitra 
Damborského 1, 949 99 Nitra 1

Sp. zn. : 3 Pv 343/12/4403	Nitra, 4.9.2012
EEČ : 2-32-127-2012

U Z N E S E N I E

Trestná vec:	obvinený XXXXX  
Prečin:	

Rozhodol: 	prokurátor Okresnej prokuratúry Nitra
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	dňa 30.05.2012 v čase okolo 23.45 hod v Nitre na XXXXX ulici u seba prechovával pre vlastnú potrebu sušenú rastlinu, pričom kriminalisticko-expertíznym skúmaním bolo zistené, že sušený rastlinný materiál vykazuje znaky typické pre rastliny rodu Cannabis s hmotnosťou       601 mg, ktorý obsahoval viac ako 20 mg účinnej látky THC, čo zodpovedá minimálne 2 (dvom) obvykle jednorazovým dávkam drogy a táto je zaradená v zmysle zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny omamných látok.   

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:

  	Poverený policajt PZ, OOPZ v Nitre uznesením sp. zn. ORP-1110/NR-NR-2012 zo dňa 31.05.2012 začal podľa § 199 odsek 1 Trestného poriadku trestné stíhanie a uznesením tej istej spisovej značky zo dňa 01.08.2012 vzniesol obvinenie podľa § 206 odsek 1 Trestného poriadku XXXXX pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona, pričom skutku sa dopustil na skutkovom základe tak, ako je uvedené vo výroku tohto uznesenia.
          Po skončení prípravného konania som preskúmal celý vyšetrovací spis a zistil som nasledovný skutkový a právny stav.
          Obvinený XXXXX (č. l. 06-07) v prípravnom konaní vypovedal, že je pravda, že dňa 30.05.2012 v čase okolo 23.45 hod bol v Nitre na XXXXX ulici a mal pri sebe sáčok s marihuanou, ktorý kúpil od neznámeho mladého muža pár dni predtým v Nitre, avšak k jeho osobe nič bližšie uviesť nevedel. Ďalej uviedol, že na marihuane nie je závislý. Tiež uviedol, že jeho konania je mu ľúto a od vtedy už také veci nevyhľadáva a nefajčí.
	Obvinený bol zároveň pri výsluchu poučený o možnosti podmienečného zastavenia trestného stíhania a s takýmto postupom vyslovil súhlas.
      V prípravnom konaní boli vypočutí aj svedkovia XXXXX (č. l. 09-10), Bc XXXXX (č. l. 11-12), ktorí uviedli, že ako policajti OKP OR PZ XXXXX spozorovali na XXXXX v Nitre osobu mužského pohlavia, ktorej opis sedel na opis osoby, ktorá by mala mať u seba omamné a psychotropné látky. Tento opis mali od informátora pracujúceho pre PZ. Následne tiež túto osobu vyzvali aby vyložila veci, ktoré má pri sebe, pričom XXXXX dobrovoľne vydal igelitové vrecúško so zelenou sušenou rastlinou.
	V prípravnom konaní bolo znaleckým posudkom KEÚ PZ SR preukázané, že množstvo ktoré igelitové vrecko obsahovalo zodpovedá minimálne dvom obvykle jednorazovým dávkam drogy.
           Obvinený nemá záznam v odpise z registra trestov (č. l. 21).
           V prípravnom konaní bol skutok bez pochybností preukázaný, škoda v tomto prípade konaním obvineného nevznikla, obvinený je bez pochybností usvedčený aj ostatnými dôkazmi nachádzajúcimi sa v spise.
Skutok, pre ktorý je obvinený XXXXX stíhaný, je prečinom nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona s trestnou sadzbou až tri roky.
	Vzhľadom k tomu, že boli splnené zákonné podmienky ustanovené v § 216 odsek 1 Trestného poriadku na podmienečné zastavenie trestného stíhania, ako aj vzhľadom na osobu obvineného XXXXX, možno podmienečné zastavenie trestného stíhania obvineného považovať za dostačujúce. Zároveň som v zmysle § 216 odsek 2 Trestného poriadku uložil obvinenému XXXXX skúšobnú dobu v trvaní 12 mesiacov, ktorá začína plynúť právoplatnosťou tohto uznesenia. Ak obvinený počas tejto skúšobnej doby bude viesť riadny život, nebude ďalej pokračovať v trestnej činnosti, nedopustí sa žiadneho ďalšieho protispoločenského konania, po ukončení tejto skúšobnej doby rozhodnem, že sa obvinený osvedčil. Rozhodnutím o osvedčení v skúšobnej dobe nastávajú účinky zastavenia trestného stíhania.
	Na základe uvedených skutočností som rozhodol tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať v lehote troch dní od jeho doručenia na Okresnú prokuratúru v Nitre. 
          	Sťažnosť má odkladný účinok (§ 216 odsek 5 Trestného poriadku).

JUDr. Ján Šipoš
prokurátor